钦定古今图书集成/理学汇编/文学典/第070卷 > 王逢
## 钦定古今图书集成/理学汇编/文学典/第070卷 > 王逢

按《宋史文苑传》：“逢字会之，太平州当涂人。其四世祖
居岩，仕唐为骁卫长史，遭乱，弃官，归居青山。杨行密
据淮南，使人以兵迫起之，居岩散遣其家人，而以一
身归行密，授以湖州别驾，不遣。一日，行密大会，失居
岩，亟使人掩其家，无一人在者。其后有人于嵩山见
空石室，访其旁，或云有道人王居岩居此，去而莫知”
其所终，子孙仕无显者，至逢，博学能属文，尤长于讲
说。少举进士不中，去，教授苏州，学者尝数百人。晚始
登第，补南雄州军事判官，归为国子监直讲，兼陇西
郡王宅教授。李玮从学，事之甚谨。岐国公主既降，玮
为逢求迁官，且有命，逢辞不受。久之，以太常博士通
判徐州，卒。逢为人乐易，笃于朋友，与胡瑗最善，喜著
书，有《易传》十卷，《乾德指说》一卷，《复书》七卷。妻陈氏亦
有贤行，无子。